LV Eiropas Savienības Oficiālais Vēstnesis C 70/7

Maznozīmīga grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta otro daļu

(2016/C 70/04)

Eiropas Komisija ir apstiprinājusi šo maznozīmīgo grozījumu Komisijas 2013. gada 18. decembra Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

MONTASIO

ES Nr.: IT-PDO-0117-01380 – 02.10.2015.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Nosaukums : Consorzio per la tutela del Formaggio Montasio Adrese : Vicolo Resia, 1/2 33033 Codroipo (UD) ITALIA Tālr. : +39 0432912052 E-pasts : info@formaggiomontasio.net

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☐ Marķējums — ☐ Cits [precizēt]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā. — ☒ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, veicot grozījumus publicētajā vienotajā dokumentā. — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ vienotais dokuments (vai līdzvērtīgs dokuments) nav publicēts. — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Produkta apraksts

Specifikācijā iekļauta tirdzniecības klasifikācija, lai varētu caurskatāmāk un viennozīmīgāk noteikt attiecīgai klasifikācijas grupai atbilstošo nogatavošanās pakāpi lielākas skaidrības labad gan patērētājam, gan pārdošanas vietām.

Pašreizējā redakcija: “Sieru Montasio pēc vismaz 60 dienu ilgas nogatavināšanas tirdzniecībā var piedāvāt veselos rituļos vai sagrieztu porcijās.”

Grozītā redakcija: “Sieru Montasio pēc vismaz 60 dienu ilgas nogatavināšanas tirdzniecībā var piedāvāt veselos rituļos vai sagrieztu porcijās.

Ja siers Montasio ir nogatavināts vismaz 60 dienas, tad tirdzniecībā to var piedāvāt ar apzīmējumu “svaigs” (fresco), ja tas nogatavināts vismaz 120 dienas – ar apzīmējumu “vidēji ilgi gatavināts” (mezzano), ja tas nogatavināts vismaz 10 mēnešus – ar apzīmējumu “ilgi nogatavināts” (stagionato), ja tas nogatavināts vismaz 18 mēnešus – ar apzīmējumu “pilnīgi nogatavināts” (stravecchio).”

Ražošanas metode

Specifikācijā skaidri norādīta tādu dzīvnieku izmantošana, kuri izaudzēti krustojumos ar lopkopības saimniecībās paredzētām šķirnēm.

Pašreizējā redakcija: “Izmanto galvenokārt Alpu brūnās (Bruno alpina), Itālijas sarkanraibās (Pezzata Rossa Italiana) un Itālijas melnās (Pezzata nera) šķirnes govis.”

Grozītā redakcija: “Siera ražošanas ģeogrāfiskajā apgabalā izmanto galvenokārt Alpu brūnās (Bruno alpina), Itālijas sarkanraibās (Pezzata Rossa Italiana) un Itālijas melnās (Pezzata nera) šķirnes govis un šo šķirņu krustojumos izaudzētas govis.”

Tekstā par barības devu svītrots labības, sausās lopbarības, zaļbarības un skābbarības procentuālais sastāvs un noteikts viennozīmīgs minimālais daudzums. Tas ļauj ražotājiem racionālāk pārvaldīt lopkopības saimniecības, bet kontroles struktūrai – efektīvāk pārbaudīt šā pienākuma pildīšanu.

Konkrētāk, lopbarības maksimālā procentuālā īpatsvara svītrošana no barības devas apraksta dara iespējamu to, ka govju laktācijas perioda beigās tās var ēdināt arī vienīgi ar lopbarību – tā ir prakse, kura kļuvusi par ikdienišķu zootehnisko paņēmienu sastāvdaļu saimniecībās un kuras mērķis ir vai nu atvieglot cietstāvēšanas norisi, vai arī dozēt barības devas atkarā no govju barības vajadzību samazināšanās pēc to laktācijas beigām.

Pašreizējā redakcija: “Govīm izēdināmo lopbarību veido 75–85 % labības, sausās lopbarības, zaļbarības un skābbarības. Atlikušos 15–25 % veido barības koncentrāti un ar proteīnu bagāti rauši. Ir atļauts izēdināt minerālvielu un vitamīnu papildbarību. Vismaz 60 % no izmantotās lopbarības jābūt iegūtai ģeogrāfiskajā apgabalā.”

Grozītā redakcija: “Govīm izēdināmo lopbarību veido vismaz 60 % labības, sausās lopbarības, zaļbarības un skābbarības. Atlikušo daļu veido barības koncentrāti un/vai ar proteīnu bagāti rauši. Ir atļauts izēdināt minerālvielu un vitamīnu papildbarību. 60 % no izmantotās lopbarības jābūt iegūtai ģeogrāfiskajā apgabalā.”

VIENOTS DOKUMENTS

MONTASIO

ES Nr.: IT-PDO-0117-01380 – 02.10.2015.

ACVN ( X ) AĢIN ( )

1. Nosaukums

Montasio

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Montasio ir siers, ko ražo no govs piena, tam ir vidēji ilgs vai garš nogatavināšanas laiks, cilindriska forma ar taisnām vai gandrīz taisnām malām un ar plakanām vai viegli ieliektām pusēm. To ražo no nepasterizēta piena, izmantojot tikai dabiskus pienskābes baktēriju ieraugus vai atļautus fermentus; tā minimālais nogatavināšanas laiks ir 60 dienas, un mitruma saturu siera paraugiem pārbauda, nogatavināšanas 10. un 60. dienā tos zondējot. Sešdesmitajā nogatavināšanas dienā ar ACVN Montasio apzīmētajam sieram jāpiemīt šādām raksturīgām īpašībām: maksimālais mitruma saturs nepārsniedz 36,72 %; tauku saturs sausnā: vismaz 40 %; svars: 6–8 kg; diametrs: 30–35 cm; cilindriskās formas augstums: nepārsniedz 8 cm; miza: gluda, viendabīga un elastīga; siera masa: kompakta, caurumojums neliels; krāsa – dabīga, iedzeltena salmu krāsa; aromāts: tipisks; garša: patīkama, ilgi nogatavinātam Montasio – nedaudz pikanta.

Ar ACVN Montasio apzīmēto sieru, ja tas ir nogatavināts vismaz 60 dienas, tirdzniecībā var piedāvāt ar apzīmējumu “svaigs” (fresco), ja tas nogatavināts vismaz 120 dienas – ar apzīmējumu “vidēji ilgi gatavināts” (mezzano), ja tas nogatavināts vismaz 10 mēnešus – ar apzīmējumu “ilgi nogatavināts” (stagionato), ja tas nogatavināts vismaz 18 mēnešus – ar apzīmējumu “pilnīgi nogatavināts” (stravecchio).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Ar ACVN Montasio apzīmēto sieru pagatavo no ražošanas apgabalā esošajās piensaimniecībās iegūta piena. Siera ražošanas ģeogrāfiskajā apgabalā izmanto galvenokārt Alpu brūnās (Bruno alpina), Itālijas sarkanraibās (Pezzata Rossa Italiana) un Itālijas melnās (Pezzata nera) šķirnes govis un šo šķirņu krustojumos izaudzētas govis. Laikā, kad pienu uzglabā kūts tuvumā, nedrīkst pievienot tam nekādus konservantus, un nav atļauts veikt nekādu termisku apstrādi, izņemot atdzesēšanu, ko veic temperatūrā, kas nav zemāka par 4 °C.

Govīm izēdināmo lopbarību veido vismaz 60 % labības, sausās lopbarības, zaļbarības un skābbarības. Atlikušo daļu veido barības koncentrāti un/vai ar proteīnu bagāti rauši. Ir atļauts izēdināt minerālvielu un vitamīnu papildbarību. Vismaz 60 % no izmantotās lopbarības jābūt iegūtai ģeogrāfiskajā apgabalā.

Nav atļauts izmantot tādu barību, kas tradicionāli siera ražošanā tiek uzskatīta par nelabvēlīgu piena sarecēšanai, kā, piemēram, lopbarība, kas iegūta no purvainām augsnēm, vai tāda, kas iegūta blakus lielas satiksmes autoceļiem. Nav atļauts arī izmantot dārzeņus, augļus un rapsi, kā arī rīsu pārstrādes procesā iegūtus blakusproduktus, dzīvnieku miltus, industriālu barību medicīniskai lietošanai, biešu masu (svaigu, mitru vai skābētu), alus ražošanas vai destilācijas blakusproduktus, skābbarību (izņemot skābsienu un kukurūzas skābbarību) un sarūgušus rūpnieciski pārstrādātus augļus, bietes, alus un destilācijas procesu produktus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visam ražošanas procesam (dzīvnieku audzēšana un piena iegūšana, piena sarecināšana, recekļa apstrāde, rituļa formas veidošana, sūkalu notecināšana, siera sālīšana un nogatavināšana) jānoris 4. punktā noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Produktu identificē, norādot uz īpašas veidnes ražotāja–siernieka kodu, provinces akronīmu un ražošanas datumu (gads, mēnesis, diena). AVCN Montasio“izcelsmes apzīmējums” ir pa diagonāli, apgrieztā un neapgrieztā veidā uzrakstīts vārds Montasio (1. attēls).

Šis “izcelsmes apzīmējums” tiek uzrakstīts uz visas to uzņēmumu produkcijas, kuri ir vai nav asociācijas biedri, ar nosacījumu, ka ir ievēroti ražošanas specifikācijas noteikumi.

1. attēls

Cilmes vietas nosaukuma logotipu veido stilizēts lielais “M” burts, zem kura ir uzraksts Montasio. Minētais logotips atveidojams, izmantojot HORATIO burtu garnitūru. Logotipa izmēram jābūt tādam, kas atbilst 2. attēlā redzamajām proporcijām (piem., 8 cm garumā un 6 cm platumā).

2. attēls

Ja viss ražošanas process – sākot no piena ieguves līdz obligātajai 60 dienu ilgai nogatavināšanai – notiek apvidū, kas spēkā esošajos valsts tiesību aktos definēts kā kalnu apvidus un kas ietilpst ACVN Montasio ražošanas apgabalā, tad uz siera etiķetes var norādīt “prodotto della montagna” (“kalnu apgabalā iegūts produkts”). Šim nolūkam pie siera rituļa sāniem piestiprina plāksnīti ar uzrakstu “PDM” –“prodotto della montagna” (“kalnu apgabalā iegūts produkts”).

Ja siera rituļi nogatavināti ilgāk par 100 dienām, tad Siera Montasio aizsardzības apvienība (Consorzio per la Tutela del Formaggio Montasio), pārliecinājusies par šo faktu, pēc visu asociēto vai ārpus asociācijas esošo siera ražotāju lūguma var uz to sāniem attiecīgi paredzētā vietā iededzināt nosaukuma logotipu, iepriekš to pārbaudot (2. attēls).

4. Ģeogrāfiskā apgabala īsa definīcija

Ar ACVN Montasio apzīmētā produkta ražošanas apgabalā ietilpst: viss Friuli-Venēcija Džūlija reģions; Veneto reģionā: visa Belluno un Treviso provinces teritorija un daļa Padova un Venezia provinces teritorijas, kas norobežota šādi: no vietas, kur Treviso provinces robežlīnija krustojas ar Padova provinces robežlīniju, perimetra līnija iet pa minēto robežlīniju, līdz krustojas ar ātrgaitas autoceļu A4 (“Serenissima”). Tad tā turpinās pa minēto autoceļu līdz tā tiltam pār Brenta upi, pēc tam perimetra līnija iet gar minēto upi līdz tās grīvai.

5. Saikne ar ģeogrāfisko apgabalu

Dabas faktori ir cieši saistīti ar klimatiskajiem apstākļiem ražošanas apgabalā, ko pārsvarā veido kalnu un kalnu pakājes apvidi, kuros lauksaimniecības dzīvnieki vēl aizvien tiek audzēti saskaņā ar alpīno pļavu vai ganību lopkopību, un tas savukārt ietekmē piena govju barošanai paredzētās lopbarības kvalitāti.

Sieru Montasio 1773./1775. gadā ierakstīja San Daniele un Udine cenu lapā. Tas pierāda to, ka Montasio nebija paredzēts tikai mājas patēriņam vai ka to pārdeva tikai vietējā apvidū. Par Montasio ciešo saikni ar ražošanas apgabalu liecina tas, ka šā produkta ražošana ir devusi impulsu kooperatīvu veidošanai. Montasio īpašā, cilvēkfaktoru vai strukturālu faktoru noteiktā (piemēram, kooperatīvo siernīcu vai siera meistaru skolas izveide) ražošanas tehnoloģija ātri izplatījās Friuli un Veneto austrumu daļā – XX gadsimta sešdesmitajos gados darbojās pat vairāk nekā 650 siernīcu; taču šo attīstību noteica arī tas, ka šo ražošanas tehnoloģiju ļoti ietekmēja vide, kurā tā sākotnēji izplatījās.

Attiecībā uz ražošanas apvidu jāatzīmē, ka visai Itālijas austrumu daļai raksturīgs liels nokrišņu daudzums pavasarī un rudenī, kas labvēlīgi ietekmē zālāju zelmeņus un graudkopību (kviešu un miežu audzēšanu), kas ir slaucamo dzīvnieku barības pamats. Ar laiku lielāku nozīmi ieguva arī kukurūza, kas lopbarībā tika izmantota svaigā vai skābētā veidā. Pēdējā laikā ražošanas apvidū tiek attīstīta sojas kultūra, ko izmanto barības bagātināšanai ar proteīnu.

Montasio galvenā raksturīgā iezīme ir tā piemērotība ilgai/vidēji ilgai nogatavināšanai. Itālijas siera šķirņu klāstā Montasio tiek iedalīts puscieto sieru grupā, bet, tā kā to var nogatavināt līdz pat 36 mēnešiem, to var iedalīt arī reto cieto sieru grupā, kuri tiek nogatavināti ilgi.

Raksturīga Montasio īpašība ir šā siera rituļa izmēri.

Turklāt ar ACVN Montasio apzīmētā siera specifikācijā ir saglabāts aizliegums pienu pasterizēt, tādējādi iegūtajā pienā pēc iespējas pilnīgāk tiek saglabātas dabiskās, ražošanas apgabalam tipisko vietējo celmu baktērijas.

Tas, ka siers viegli padodas vidēji ilgai vai ilgai nogatavināšanai, ir atkarīgs arī no tā, ka tiek izmantoti nelieli pienskābes baktēriju ierauga daudzumi (apmēram 1 %), karsēšana notiek salīdzinoši zemā temperatūrā (42–48 °C) un notecināšana un presēšana piešķir siera masai “vidēju cietību”, kuras mitruma līmenis pēc diviem mēnešiem ir apmēram 36 % (kas atbilst minimālajam līmenim, lai sieru varētu laist pārdošanā).

Montasio ir veidojies vidē, kurai piemīt mikrobioloģiskās īpašības, kas piemērotas tā ražošanas attīstībai un izplatībai. Sieram Montasio raksturīga termofila mikroflora, kas ļāva un joprojām ļauj pagatavot sierniecības pasaulē unikālu produktu, kas patērējams svaigs (šodien – vismaz pēc 2 mēnešu ilgas nogatavināšanas, jo to ražo no nepasterizēta piena), taču to vai nogatavināt pat ilgāk par 36 mēnešiem, tādējādi produkts ar laiku maina savas organoleptiskās īpašības, konsistenci, garšas un smaržas nianses, tieši pateicoties baktērijām, kas dabiski atrodas ražošanas apgabala pļavās/ganībās un lopbarībā.

Pēc divus mēnešus ilgas nogatavināšanas Montasio ir siers ar vidēji cietu konsistenci, un tam raksturīga maiga garša, kas atgādina piena garšu, no kura tas iegūts. Nogatavināšanas procesam turpinoties un paaugstinoties tajā esošo savienojumu koncentrācijai, Montasio iegūst izteiktāku, viegli sīvu garšu, un pēc konsistences tas kļūst cietāks un trauslāks.

Līdz ar dzīvnieku audzēšanas paņēmienu uzlabošanu, kultivējamo platību racionalizāciju un arvien higiēniskākas slaukšanas kārtības ieviešanu radās vajadzība bagātināt pienu ar siera Montasio ražošanā izmantojamiem mikroorganismiem, un tādēļ eksperimentāli izpētīti no ražošanas apgabala piena iegūti pienskābes baktēriju ieraugi un atlasīti attiecīgus fermentus izdaloši mikroorganismi (kuros daudz koku, bet maz nūjiņu veida baktēriju), kā arī vērsusies plašumā to izmantošana.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (www.politicheagricole.it) un tad uzklikšķinot uz Qualità e sicurezza (ekrāna augšdaļas labajā pusē) un, visbeidzot, uz Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.